Il-Ħamis, 26 ta' Jannar Waħda tajba, u mija ħżiena! Ilna xhur sħaħ għaddejjin b'kampanja biex nuru li Joseph Muscat jitmejjel b'kulħadd f'wiċċu, u llum jiġi l-Arċisqof jgħidilna li jammira lil Joseph Muscat għax dan iżomm kelmtu u li dak li jwiegħed iwettqu. Biex tgħaxxaqha qagħad ifaħħru wkoll għax jaħseb f'dawk l-aktar fil-bżonn. Bħallikieku Simon tagħna mhux ta' kelmtu u ma jaħsibx f'dawk l-aktar fil-bżonn! Li kieku jien kont minflok Simon, kont ngħidlu kif Alfred Sant kien qal lil Verheugen – aqta' biċċa minn ilsienek. Jew kif Eddie l-kbir kien qal lill-Arċisqof Mercieca – tindaħalx f'affarijiet li ma tifhimx. Il-Ġimgħa, 27 ta' Jannar Dal-weekend għal Għawdex. Bil-ministri ġejjin u sejrin Brussell, aħna ma nistgħux nibqgħu b'idejna fuq żaqqna, mhux hekk! Fil-fatt jien diġà qiegħed hawn li ma jmurx iqum il-maltemp u nibqa' l-art. Ara meta jkollna lil Simon Prim Ministru mhux se jkolli għalfejn naħsiblu kmieni għax kif diġà qalilna Chris Said se noffru soluzzjoni għall-isfida tal-aċċessibbiltà li tal-Labour mhux jagħtu kasha. Nispera li mhux qiegħed jirreferi għall-mina taħt il-baħar, għax allura nista' naqta' qalbi li jkun Simon li jsolviha l-problema. Insomma, hi x'inhi s-soluzzjoni, l-aqwa li lill-Għawdxin noffrulhom xi ħaġa, forsi ma tafx kif il-maġġoranza jerġgħu jiġu magħna. Is-Sibt, 28 ta' Jannar Għall-erwieħ! Fl-aħħar ħallieh naqra kwiet lil Jason Azzopardi dak Owen Bonnici. Ma nafx jekk hux għax kien Brussell, imma aktar naħseb li l-Perit Torpiano fetaħlu għajnejh. Meta għedt hekk lil Ġorġ tal-ħanut ta' ħdejna, xejn ma qabel miegħi, u qalli li ż-żmien għad jagħtina parir. Ma nafx kemm għandi nagħti kasu lil Ġorġ tal-ħanut ta' ħdejna, għax aktar ma jgħaddi żmien, aktar qiegħed nikkonvinċi ruħi li m'għadux magħna. M'hemmx x'tagħmel! Nistennew u naraw. Il-Ħadd, 29 ta' Jannar X'masterplan masterplan ta' Joseph Muscat! L-ideat sublimi Simon tagħna qiegħed joħroġ bihom. Mhix idea sublimi dik li Għawdex ikun magħqud b'mod dirett mal-ajruport u l-Mater Dei permezz ta' tramway jew sistema ta' metro! B'din l-idea sublimi, kull meta jkollna bżonn immorru sa Mater Dei, kemm naqbu t-tramm jew il-metro u f'kemm ili ngħidlek inkunu hemm. Fejn qatt għaddietlu minn moħħu din l-idea sublimi lil Joseph Muscat! Joseph Muscat kulma ħaseb hu li jagħmlilna sptar state of the art wara biebna. Joseph Muscat ma jaħsibx fit-tul bħal Simon tagħna. Viva Simon, Viva Simon, ħej! It-Tnejn, 30 ta' Jannar Jien ammiratur kbir tal-President Amerikan Donald Trump u naqbel mija fil-mija ma' dak li qiegħed jagħmel, jgħid x'jgħid Joseph Muscat. Anzi jien nixtieq li jagħmel aktar minn hekk u ma jħallix kumpaniji Amerikani jiġu jinvestu f'pajjiżna, sakemm fil-gvern ikun hemm Joseph Muscat u l-klikka tiegħu. Qisu ma kienx biżżejjed li ftit tax-xhur ilu ġew dawk ta' Crane Currency u ħlief kliem ta' tifħir għall-Gvern ta' Joseph Muscat ma kellhomx! Issa ġiet kumpanija oħra, jisimha Draft Kings, u l-istess, ħlief kliem ta' tifħir għall-Gvern ta' Joseph Muscat ma kellhomx. It-Tlieta, 31 ta' Jannar Illejla kont qiegħed insegwi id-dibattitu fil-Parlament u tgħidx kemm ħadt gost nisma' lil Simon tagħna. Mhux ħadt gost biss, imma għamilt kuraġġ kbir. X'ma tiħux gost, x'ma tagħmilx kuraġġ kbir, tisma' lil Simon jgħid li kuntrarjament għal Joseph Muscat, hu għandu l-kuraġġ li jbiddel l-affarijiet!? Hekk hu. Prim Ministru kuraġġuż għandu bżonn pajjiżna. Prim Ministru li malli jxomm xi ftit riħa li ma tfuħx minn taħt abt xi ħadd mill-kollegi tiegħu, ma jistenniex aktar minn minuta biex jurih il-bieb ta' barra. Għall-kuraġġ ta' Simon staqsu lil Jason Azzopardi, lil Beppe Fenech Adami, lil Tonio Borg, lil Claudio Grech, lil Toni Bezzina...insomma staqsu lil min tridu għax kulħadd jaf kemm Simon huwa kuraġġuż. L-Erbgħa, 1 ta' Frar Kellu raġun Ġorġ tal-ħanut ta' ħdejna. Reġa' tfaċċa Owen Bonnici jattakka lil Jason Azzopardi. Jien kont ħsibt li l-Perit Torpiano kien irnexxielu jagħlaqlu ħalqu, imma kont imqarraq. Jidher li se tkompli tikber l-istorja, għax ma naħsibx li l-eks Kummissarju tal-Artijiet Albert Mamo se jmieri dak li kien qal bil-ġurament fil-Qorti. Issa jien ma nafx jekk kienx qiegħed jesaġera meta qal li kien iġġennen u beża' li se jispiċċa l-ħabs fuq dan l-imbierek ta' kuntratt li permezz tiegħu Żaren Vassallo kiseb l-art tal-Marsovin. Lanqas naf jekk kienx qed jesaġera meta qal li d-direttur ġenerali ta' dak iż-żmien lanqas biss kien jaf jagħmel distinzjoni bejn ċens u kera. Possibbli li aħna konna nagħtu karigi daqshekk importanti lil nies inkompetenti!?